寄酬梓路運使趙諴度支
作者：趙抃
朝代：宋

paragraphs: 喜君出使東川行，臘寒擁雪辭神京。
平生忠力晚愈固，萬山叱馭險亦平。
青泥嶺惡白晝上，更逢落雪百尺盈。
盤高折下寸寸進，馬蹄硉矹人膽驚。
君懷初不阻艱險，却念疆土連錦城。
謂予嘗有一日雅，豪吟縱筆高泉傾。
三章落落字字好，開緘與雪爭瑶瓊。
置郵亟來發以誦，齒牙冷切胸懷清。
豈徒感服爲文字，所得風義推誠明。
今君東轅我西守，去此止有數日程。
兩川春物正爛漫，何時文酒親講評。